Zilele Filmului Istoric, la MTC Oradea, cu lansarea cărţii 'Film şi propagandă în România comunistă'
Conferinţa naţională "Zilele Filmului Istoric" va debuta miercuri, 27 martie, cu lansarea cărţii "Film şi propagandă în România comunistă", realizată de directorul Muzeului Ţării Crişurilor Oradea, Gabriel Moisa, publicată la Editura Mega, Cluj-Napoca, în 2024, a cărei prezentare va fi făcută de managerul Bibliotecii Naţionale a României, Adrian Cioroianu şi istoricul clujean Virgiliu Ţârău, a informat luni, într-un comunicat, instituţia muzeală.
"În volumul de faţă, istoricul Gabriel Moisa explorează cu acurateţe şi detaliu intersecţia dintre cinematografie şi manipularea istorică sub regimul comunist al lui Nicolae Ceauşescu," se arată în comunicat.
Lansarea cărţii are loc în cadrul Conferinţei Naţionale "Zilele Filmului Istoric", ediţia a II-a, organizată în perioada 27 - 28 martie, un concept cultural iniţiat cu scopul de a surprinde "modul în care funcţionează mecanismele de propagandă şi manipulare pe mai multe paliere ale societăţii, cu aplecare asupra perioadei comuniste."
"Prin analiza sa, autorul nu doar că oferă o perspectivă nouă asupra rolului cinematografiei în politica de stat, ci şi îmbogăţeşte înţelegerea noastră despre complexitatea şi ramificaţiile utilizării artei şi culturii în scopuri ideologice sub regimul comunist," se precizează în comunicat.
Prezentarea volumului va fi realizată de două personalităţi de marcă din domeniu, prof. univ. dr. Adrian Cioroianu, managerul Bibliotecii Naţionale, Bucureşti, şi de prof. univ. dr. Virgiliu Ţârău, istoric, Facultatea de Istorie şi Filosofie "Babeş-Bolyai", Cluj-Napoca.
Evenimentul literar va avea loc la sediul instituţiei muzeale din strada Armatei Române nr. 1/A, miercuri, 27 martie a.c., de la ora 17. Cu această ocazie, la final, vor fi oferite de autor 100 de volume gratuite publicului interesat.
A doua zi este dedicată proiecţiei de film şi dezbaterii pe marginea acestuia. Ediţia din acest an aduce pe ecranul instituţiei muzeale filmul "Să mori rănit din dragoste de viată", 1984, regia Mircea Veroiu, urmat de dezbaterea "Cinematografia românească - instrument al regimului comunist de propagandă şi manipulare?", la care vor participa Bogdan Burileanu, critic de film şi producător delegat al filmului menţionat, Gheorghe Visu, actor, prof. univ. dr. Adrian Cioroianu şi prof. univ. dr. Virgil Ţârău, în prezenţa dnei Adina Renţea - manager cultural.
Moderator va fi managerul Muzeului Ţării Crişurilor Oradea, profesorul universitar dr. Gabriel Moisa - istoric.
Organizatorii evenimentelor sunt MTC împreună cu Facultatea de Istorie, Relaţii Internaţionale, Ştiinţe Politice şi Ştiinţele Comunicării din cadrul Universităţii din Oradea, alături de Consiliul Judeţean Bihor şi Primăria Municipiului Oradea, parteneri.
Manifestările cu intrare liberă sunt realizate cu sprijinul Centrului Naţional al Cinematografiei şi al Arhivei Naţională de Filme - Cinemateca Română.